בריטני מרפי

ביוגרפיה

מרפי נולדה בשם בריטני אן ברטולוטי (Brittany Anne Bertolotti) באטלנטה, ג'ורג'יה שבארצות הברית למשפחה נוצרית-בפטיסטית ממוצא איטלקי, אירי וצ'כוסלובקי. הוריה הם אנג'לו ברטולוטי ושרון קת'לין מרפי, בת מעמד הפועלים. הם התגרשו זמן קצר לאחר לידתה, והיא גדלה באדיסון שבניו ג'רזי ובברבנק שבקליפורניה עם אמה. למרפי היה קשר מועט עם אביה, עבריין מורשע לאחר הגירושים. מרפי הייתה הבת הצעירה ביותר אחרי שני אחים למחצה ואחות למחצה. היא אמנם התחנכה כבפטיסטית, אך בבגרותה לא שייכה עצמה לזרם נוצרי מסוים.
כשהייתה בת 9, השתתפה מרפי כזמרת במחזמר "עלובי החיים", והוחתמה על ידי אמרגן שנשאר לצדה עד גיל 13.
כאשר בריטני הייתה בת 15, אמה אובחנה כחולת סרטן השד, והחלימה לאחר שני ניתוחים לכריתת השד.

כשחקנית

עבודתה הראשונה של מרפי הייתה בהוליווד, כאשר הייתה בת 14, כאשר כיכבה כברנדה דרקסל בסדרת הטלוויזיה "הכיתה של דרקסלס". לאחר מכן גילמה את מולי מורגן בסדרה "The Torkelsons" (הנקראת גם "Almost Home"). בנוסף היא הוחתמה לגלם את ג'ניס ג'ופלין בסרט ביוגרפי, אך הוא לא יצא לפועל בגלל בעיות חוק על זכויות המוזיקה של הזמרת.
מרפי ידועה בעיקר בזכות כיכובה בסרט "קלולס" (1995), בתפקיד טאי. בנוסף כיכבה בסרטים "אל תוציא מילה" (2001), "8 מייל" (2002), "בנות בסטייל" (2003), וגם בסרטים פחות ידועים כמו: "ימים מכורים" (‏2003) ו"נערת הראמן" (2008).
בנוסף היא הופיעה במספר סדרות טלוויזיה, בהן: "אחיות", "מרפי בראון", "ילד פוגש עולם", "פרייז'ר", ו-"המרשל" ותרמה את קולה לדמות לואן פלאטר בסדרת האנימציה "המלך היל".
בהמשך הופיעה מרפי בסרטים "יומן האקסיות" (2004) ו"עיר החטאים" (2005).
מרפי הייתה השחקנית הראשונה שתרמה את קולה לדמות האנימציה "טינקר בל" לסרט של דיסני, שיצא לאקרנים בשנת 2008.
בשנת 2014 יצא לאקרנים המותחן הפסיכולוגי העצמאי "משהו רשע" שמרפי הצטלמה אליו בשנת 2009, בתפקיד סוזן, הפסיכיאטרית של כריסטין (שאנטל ונסאנטן).

כמוזיקאית

מרפי הייתה הסולנית בלהקת "Blessed With Soul" בתחילת שנות ה-90.
ב-2005 הופיעה גם בקליפ הפרומו לסינגל "Closest Thing To Heaven" של להקת Tears for Fears. באוגוסט 2005 הופיעה בתוכנית המוזיקה הבריטית "CD:UK", לצד הולי ווילאפבי.
באביב 2006, פול אוקנפולד הוציא עם מרפי סינגל בשם "Faster Kill Pussycat", מתוך האלבום "A Lively Mind", שיצא ב-6 ביוני בארצות הברית. השיר הפך ללהיט מועדונים, והגיע למקום הראשון במצעד "שירי המועדונים החמים" של מגזין בילבורד. בנוסף הלהיט הגיע למקום השביעי במצעד הסינגלים הבריטי בחודש יוני 2006.
מרפי חזרה למוזיקה לאחר יציאת הסרט בו השתתפה, "תזיזו ת'רגליים", והיא הקליטה גרסאות כיסוי לשיר של להקת קווין, "Somebody to Love", ולשיר של להקת "אדמה, רוח ואש", "Boogie Wonderland".
מרפי עבדה על אלבום הבכורה שלה, שהושפע ממוזיקת טכנו-פופ. האלבום יצא ב-2007.] עבדה עם מספר מפיקים ודי-ג'יי בהם פול אוקנפולד, כריס קוקס, מקס מרטין וטימבלנד.

עיסוקים אחרים

במהלך 2005, מרפי הייתה הפרזנטורית של חברת הג'ינסים "Jordache".
ב-2006 דורגה במקום ה-36 ברשימת "100 הנשים הסקסיות ביותר".

חיים אישיים

במאי 2007, מרפי נישאה לתסריטאי היהודי-בריטי, סיימון מונג'ק, בטקס יהודי צנוע. במשך השלוש שנים וחצי האחרונות בחייה של מרפי, היא התגוררה יחד עם בעלה מונג'אק ועם אימה באותו הבית.

מותה

ב-20 בדצמבר 2009 בשעות הבוקר הובהלה מרפי לבית החולים לאחר שאמה של מרפי מצאה אותה חסרת הכרה בחדר האמבטיה בבית בן זוגה של מרפי. בבית החולים נקבע מותה של מרפי בת ה-32, ונטען שהגורם למוות הוא דום לב. חצי שנה אחרי מותה ב-24 במאי 2010 מת בעלה של מרפי, סימון מונג'אק, מדלקת ריאות ואנמיה. שמועות ברשת טענו שמותם של השניים נגרם כתוצאה מעובש קטלני, אך חוקרי מקרי המוות קבעו שאין לכך בסיס.